1. ปัจจัยความเสี่ยง

เนื่องจาก โรงพยาบาลเอกชลได้เปิดดำเนินการเป็นปีที่ 20 ในปี 2544 การบริหารงานในขั้นตน
ก็ประสบกับสภาวะเศรษฐกิจที่ตกต่ำมาระยะหนึ่ง
แต่ด้วยความร่วมมือและความสามารถในการปรับกลยุทธ์ต่างๆ ในการบริหารงาน
เพื่อลดต้นทุนการซื้อเครื่องมือแพทย์ที่ราคาแพงโดยไม่จำเป็น และขยายฐานการตลาด
จึงสามารถเพิ่มจำนวนลูกค้าคู่สัญญาได้มากขึ้น

นอกจากนี้ ทางโรงพยาบาลก็ได้ปรับปรุงการทำงานตามนโยบายของบริษัทฯ นั่นคือ
เน้นความรวดเร็ว และการดูแลเอาใจใส่ผู้มาใช้บริการอย่างใกล้ชิด
ตลอดจนมีแนวทางการแก้ไขปัญหา และป้องกันอย่างต่อเนื่อง
จึงทำให้จำนวนผู้มาใช้บริการรักษาพยาบาลเพิ่มขึ้นเรื่อยๆ

สำหรับผลกระทบของเศรษฐกิจในกิจการของโรงพยาบาลเอกชล
สามารถเรียกได้ว่ามีเปอร์เซ็นต์ของความเสี่ยงน้อยมาก
สังเกตได้จากการบริหารจัดการที่ทางบริษัทฯ สามารถคืนเงินกู้ให้กับสถาบันการเงินได้ทุกเดือน
และในระหว่างปีก็ได้ทำการคืนเงินกู้จำนวนหนึ่ง เพื่อลดภาระอัตราดอกเบี้ยลง
อนึ่งผลการดำเนินงานของบริษัทฯ ก็เป็นไปตามแผนและประมาณการที่ได้คาดการณ์ไว้อย่างพึงพอใจ

ในช่วง 5 ปีที่ผ่านมา ในช่วงเศรษฐกิจรุ่งเรือง
โรงพยาบาลภาคเอกชนมีอัตราการขยายตัวของจำนวนเตียงสูงมีการลงทุนที่สูงมาก
ค่าใช้จ่ายเรื่องสุขภาพในภาพรวมของทั้งประเทศมีอัตราการเพิ่มขึ้นอย่างมากมาย
ซึ่งปรากฏว่ารวดเร็วกว่าอัตราการเจริญเติบโตของรายได้ของประชากร และเมื่อเศรษฐกิจฟุบลง
ถึงแม้จะได้มีการพัฒนาฟื้นฟูขึ้นมาได้ระดับหนึ่ง
ก็พบว่าสามารถปรับได้ขึ้นมาอยู่ในระดับเพียงปานกลางเท่านั้น
โดยความเป็นจริงเศรษฐกิจโดยรวมยังไม่ฟื้นตัวเต็มที่
บางธุรกิจยังต้องแบกรับภาระการใช้หนี้เงินกู้มากมาย ดังนั้น ความเหลื่อมล้ำของการกระจายรายได้
รวมทั้งช่องว่างระหว่างคนรวยกับคนจนยังคงเป็นปัญหาที่รุนแรง
และอัตราการว่างงานยังคงเป็นปัญหาต่อเนื่อง
นั่นคือประชาชนยังต้องพึ่งพิงการรักษาพยาบาลในโรงพยาบาลภาครัฐบาล
แต่หากใครมีสิทธิใช้โครงการประกันสุขภาพของประกันสังคม
ก็ถือเป็นทางเลือกอย่างหนึ่งที่สามารถเลือกรับบริการด้านสุขภาพได้ทั้งภาคเอกชน หรือภาครัฐบาล
ดังนั้น จะพบว่าในปี 2542 – 2543
จึงมีการแข่งขันเพื่อให้ได้จำนวนผู้ประกันตนของโครงการประกันสังคมระหว่างภาครัฐและเอกชน

โรงพยาบาลเอกชลมีแพทย์ผู้เชี่ยวชาญเฉพาะทางหลายสาขา
และมีความพร้อมทางด้านเครื่องมือแพทย์ที่ทันสมัยจึงสามารถให้บริการรักษาพยาบาลได้กับผู้ป่วยทุกประเภท
นั่นคือ ผู้มาใช้บริการมีสิทธิที่จะเลือกว่าตนจะเลือกจ่ายค่ารักษาพยาบาลเป็นเงินสด
หรือใช้สิทธิของการทำประกันสุขภาพกับธุรกิจประกันชีวิตของเอกชน
หรือใช้สิทธิที่ทำประกันสังคมกับสำนักงานประกันสังคม

ในส่วนของมาตรฐานการรักษาพยาบาล
ทางโรงพยาบาลเอกชลก็ต้องพยายามรักษาสถานะภาพด้านคุณภาพไว้
ทั้งที่ในภาคเอกชนก็ต้องมีต้นทุนที่สูงกว่าภาครัฐ
ซึ่งต้นทุนดังกล่าวของโรงพยาบาลก็เกิดจากเงินกู้ของธนาคารทั้งในและต่างประเทศ ค่าจ้างต่างๆ
ค่าสาธารณูปโภค ค่าเวชภัณฑ์ และอื่นๆ

การเปลี่ยนแปลงของประเทศไทยในปัจจุบันเป็นไปอย่างรวดเร็ว
การเปลี่ยนแปลงที่เห็นได้อย่างชัดเจนคือ ด้านสาธารณสุข
ระบบบริหารสุขภาพซึ่งจะมีผลกระทบต่อประชาชนจำนวนมาก
ผลของการเปลี่ยนแปลงทำให้มีความจำเป็นที่ต้องมีการปรับตัวขนานใหญ่
ซึ่งการปรับเปลี่ยนนี้จะมีผลต่อการเปลี่ยนพฤติกรรมของผู้ให้บริการคือ สถานพยาบาล
บุคลากรด้านการแพทย์ และสาธารณสุข และผู้รับบริการคือ ผู้ป่วยที่เข้ามารับการรักษาพยาบาล
ดังนั้น การปรับเปลี่ยนดังกล่าวจึงต้องอาศัยนโยบายในการปฏิรูประบบสุขภาพหลายอย่างด้วยกัน

เนื่องจาก
โรงพยาบาลก็เป็นธุรกิจประเภทหนึ่งที่ผู้ประกอบการจำเป็นต้องติดตามนโยบายของรัฐบาลใหม่ว่า
จะมีทิศทางไปในทางใด ดังนั้น รัฐบาลใหม่ที่จะเข้ามาบริหารประเทศ
ควรนำนโยบายที่แถลงไว้ไปสู่การปฏิบัติโดยเร็ว ทั้งนี้เพื่อสร้างความเชื่อมั่นทั้งต่อผู้บริโภคและผู้ลงทุน

แต่อย่างไรก็ตาม ทางโรงพยาบาลเอกชลก็พยายามที่จะบริหารงานของบริษัทฯ ด้วยความรอบคอบ
ประหยัด และให้สอดคล้องกับนโยบายของรัฐบาลใหม่ที่มีการปรับเปลี่ยนไปเพื่อฟื้นฟูเศรษฐกิจ